SKRIFTLIG FORESPØRGSEL E-0757/03

af Nelly Maes (Verts/ALE) til Kommissionen

(12. marts 2003)

Om: Bekæmpelse af blindhed, der kan undgås

Vision 2000: the Right to Sight er en verdensomspændende kampagne, der har som formål at hindre al blindhed, der kan undgås, inden 2020. Hermed vil kampagnen i det 21. århundrede gennemføre sit slogan om, at alle mennesker har ret til at se, en ret, der ikke må tages fra dem af fattigdom, eller mangel på information eller pleje.

90 % af de blinde lever i den tredje verden, 80 % af blindheden kan forebygges eller helbredes. Stær kan opereres. Trakom, en infektionssygdom, der forårsager blindhed og oftest forekommer blandt kvinder og børn i områder, hvor der mangler rent vand, kan forebygges og helbredes. Der sigtes mod, at flodblindhed er udryddet i verden i 2007. I Vestafrika er sygdommen allerede bekæmpet. Få kampagner har skabt så store resultater med så små midler.

Er Kommissionen rede til at prioritere kampen mod alle former for blindhed i verden højt?

Hvordan vil den i bekræftende fald gøre det?

Svar afgivet på Kommissionens vegne af Poul Nielson

(16. april 2003)

Kommissionen er klar over, at blindhed som følge af sygdomme, der kan bekæmpes, er en tung byrde i udviklingslandene. Det samlede antal af alvorligt synshæmmede er på ca. 150 mio. mennesker, hvoraf ca. 40 mio. er blinde (synsstyrke på under 3/60). Som nævnt lever 90 % af de blinde i udviklingslandene, og i 80 % af tilfældene i hele verden kunne sygdommen undgås eller helbredes. Ud over den alvorlige betydning blindhed har for de pågældende menneskers liv, har sygdommen også store økonomiske konsekvenser for samfundet. Blindhed skyldes i 70 % af tilfældene enten grå stær, trakom eller grøn stær. Andre vigtige sygdomsårsager som xeroftalmi (A-vitaminmangel), onchocerciasis (flodblindhed) i Vestafrika og spedalskhed kan udryddes. Efterhånden som sygdomsmønstret ændres på grund af alderssammensætning og urbanisering, vil andre årsager til blindhed, som retinopati (diabetisk øjensygdom) og makuløs degenerering, øge tilfældene af blindhed yderligere.

Kommissionen ønsker at forbedre sundhedssystemerne, som er nøglen til effektiv og vedvarende forebyggelse og behandling af de fleste årsager til blindhed. Vandforsyning og ordentlige sanitære forhold er en anden vigtig faktor, hvis man skal reducere tilfældene af trakom, og Kommissionen har programmeret mere end 600 mio. EUR i støtte. Kommissionen har også ydet 4,5 mio. EUR i støtte under 8. Europæiske Udviklingsfond (EUF) til det afrikanske program til bekæmpelse af onchocerciasis, hvortil også Belgien, Danmark, Tyskland, Frankrig, Italien, Luxembourg, Nederlandene, Portugal og Storbritannien har bidraget.

EU har som led i programmet for sundhedsovervågning (1997-2002) ydet støtte til flere projekter, som vedrører blindhed:

- projekter med henblik på at fastlægge en række indikatorer for EU, som omfatter de fleste sundhedsaspekter, blandt andet blindhed (projekter som ECHI, Eurorêves osv.).

- projekter med henblik på at overvåge risikofaktorer, herunder hjerte-kar-sygdomme og diabetes, som er de mest almindelige årsager til blindhed.

Derudover er fedme blandt de prioriterede arbejdsområder i 2003 i forbindelse med EU's nye program for offentlig sundhed (2003-2008), fordi det øger risikoen for både hjerte-kar-sygdomme og diabetes.